Drie dood, drie beseer toe trok, voertuie botsFoto: Verskaf. Drie mense is dood en drie beseer ná ŉ gru-ongeluk waarin verskeie voertuie betrokke was. Russel Meiring, woordvoerder van ER24, het gesê die voorval het Maandagmiddag op die R59- en DF Malankruising in Sasolburg plaasgevind. Toe paramedici by die toneel opdaag, het hulle ŉ vragmotor aan die kant van die pad aangetref. ŉ Ligte voertuig was onder die wa van die vragmotor vasgekeer en beide voertuie was aan die brand. “Paramedici het die verbrande liggame van twee mense aangetref wat binne die motor onder die vragmotor vasgekeer was. Albei persone het reeds aan hul beserings beswyk,” het Meiring gesê. Vier ander beseerdes is op die toneel behandel. ŉ Man wat met meganiese toerusting uit die wrak van sy bakkie bevry moes word, was in ŉ kritieke toestand en het later in die hospitaal aan sy beserings beswyk. Drie ander mense is in nóg ŉ ligte voertuig aangetref met geringe beserings. Die beseerdes is vir verdere mediese behandeling na nabygeleë hospitale vervoer. Die polisie ondersoek die voorval.